Ministrul Sportului are în 2012-2017 venituri medii de 12.000 de euro pe an, dar conduce un Audi A8 nedeclarat, limuzină comparabilă ca preț cu cea primită de Simona Halep când a devenit Nr. 1 mondial Marius Dunca susține că ”pe Audi plătesc o rată de 700 de euro pe lună”, deși el a cîștigat 1.000 de euro pe lună în ultimii 6 ani!

vineri, 26 ianuarie 2018, 7:01

”Audiul A8 îl am închiriat, dau 700 de euro pe lună, mașina BMW X5 e a iubitei, la fel și apartamentul în care stăm în Brașov. Nu suntem căsătoriți, toate sunt ale ei, nu aveam de ce să le declar” Marius Dunca, ministru

gsp: Cum v-ați descurcat cu 1.000 de euro pe lună vreme de 6 ani?

Dunca: Când a fost cazul, m-a ajutat iubita. Ea a cumpărat apartamentul și mașina.

gsp: Și ce meserie are iubita dumneavoastră?

Dunca: Este antreprenor.

Registrul Comerțului: Duna Mon SRL, singura firmă a Monicăi Niță, iubita ministrului Dunca, are profit cumulat zero în ultimii ani și o cifră de afaceri anuală de 10.000 de euro.

Dunca, iubita sa „antreprenor”, Monica-Elena (stânga), și o verișoară

100.000 de euro este prețul de catalog al mașinii Audi 8, în configurația cu care se afișează Dunca

Marius Alexandru Dunca, ministrul Tineretului și Sportului, n-are în declarația de avere nici conturi, nici case, nici mașini.

A declarat doar un motociclu cu numărul WDA – ”Dunca Alexandru”.

Gazeta publică azi imagini cu două mașini de lux cu aceleași inițiale WDA, un Audi A8 condus de Dunca și un BMW X5 condus de iubita lui.

Dunca locuiește la Brașov într-un penthouse sub Tâmpa, în valoarea de peste 130.000 de euro.

Niciuna dintre aceste proprietăți nu este declarată!

110.000 de euro este prețul mașinii Porsche Carrera pe care a primit-o Halep la Singapore, după ce a devenit lider mondial

”Averea uriașă a apărut în principal în 2014-2015, când el a fost șeful Protecției Consumatorilor”, spune o sursă a ziarului.

spune o sursă a ziarului. Potrivit declarațiilor de avere 2012-2017, Dunca a câștigat un total de doar 73.000 de euro în ultimii 6 ani!

Numai donația făcută de actualul ministru către PSD, când s-a ales senator, e de 63.000 de lei și reprezintă mai mult decât a câștigat într-un an!

Investigație de Mirela Neag, Răzvan Luțac și Cătălin Tolontan

Între ce scrie în declarația de avere și ce se întâmplă în viața lui Marius Dunca se întinde un teritoriu necunoscut și lucitor.

Bunuri, mașini tari, proprietăți de lux, „totul prin intermediari”, susține un om care-l cunoaște îndeaproape, și toate răsărite brusc în existența bărbatului de 38 de ani.

”Ciugulise ceva și înainte, dar, de când a fost numit, vreme doi ani, începând cu 2014, președintele Protecției Consumatorului, opulența a erupt”, spune același apropiat.

Câte cupluri își permit ca în câțiva ani să obțină:

Un penthouse într-o zonă exclusivistă din Brașov.

Un BMW X5.

Un Audi A8.

Și o motocicletă.

Și asta-i doar ceea ce a recunoscut ieri ministrul Dunca, dar nu trecuse niciodată în declarația de avere.

Averea cuplului Dunca e obținută în condițiile în care unul dintre ei este politician angajat la stat și celălalt are o firmă micuță, cu afaceri de sub 1.000 de euro pe lună.

După ”Colectiv” s-a strecurat din scenă

Numele Marius Dunca a apărut, fulgurant, în noiembrie 2015, după tragedia de la ”Colectiv”.

A fost primul demnitar demis.

Cu o zi înaintea tragediei, o echipă de la ANPC vizitase clubul la reclamația unui om, ”dar nu au găsit pe nimeni și au plecat”.

Așa a sunat declarația lui Dunca!

Demiterea a trecut aproape neobservată, țap ispășitor, victimă de circumstanță, asta a sugerat politicianul PSD din Brașov și s-a extras rapid din peisajul încordat.

Dacă cineva ar fi avut atunci curiozitatea să se uite în declarația sa de avere, valul acela popular de furie l-ar fi scos probabil pentru totdeauna de pe scena publică.

Dar Dunca s-a prelins pe lângă ziduri și a revenit, mai puternic și mai zâmbitor.

Banii pentru partid i-a împrumutat de la un prieten

Oficial, Marius Dunca este un om care cu greu se ajunge de pe o zi pe alta.

Fără bani în conturi, fără proprietăți de niciun fel, fără mașini, ba chiar cu o datorie de 63.000 de lei, bani luați de la un amic și donați mai departe la PSD.

Cel care i-a împrumutat banii se numește Patric Moga, un politician PSD din Rupea, om cu stare.

Dunca a băgat suma în campania electorală din 2016, când a ajuns senator PSD.

Imediat, a fost numit ministrul Sporturilor, în Guvernul Grindeanu.

Un penthouse cu vedere la Brașov

Vedere din penthouse-ul blocului „Dobrogeanu Gherea Residence”, în care locuiește și Dunca, cu vedere panoramică spre sud-estul Brașovului

Oficial, în ultimii 6 ani, veniturile lui Dunca sunt de 4.000 de lei pe lună.

Atât.

Numai că, în aceiași ani în care figurează la rubrica ”nevoiașii politicii”, Marius Dunca s-a mutat într-un penthouse, bloc nou, sub Tâmpa, cu vedere panoramică asupra Brașovului.

”Apartament cu un preț minim de 130.000 de euro”, susține o altă sursă care cunoaște tranzacția.

De altfel, la această adresă, strada Constantin Dobrogeanu Gherea, în imobilul care nu apare nicăieri în declarația de avere, a fost sediul persoanei fizice autorizate Marius Dunca, când a rămas fără job la stat, imediat după ”Colectiv”.

Atunci, Dunca a fost cooptat, prin PFA, în afacerea recunoscătoare a unui bun prieten, Dan Tartagă.

Îl cunoștea pe Tartagă de pe vremea când conducea ANPC ”și-i belea pe unii producători de zahăr”, spune chiar cineva din PSD Brașov.

Tartagă era proprietar al fabricii de zahăr Bod și, când Dunca a zburat de la ANPC, a fost generos cu el, 5.000 de euro pe lună, conform mărturiei ministrului.

Dar Dunca e pasionat de politică.

Lasă banii de la Tartagă, candidează ca senator, e ales, își desființează PFA-ul și devine ministru.

Demnitarul continuă să locuiască în penthouse, împreună cu iubita lui cu care are și un copil mic.

Iubita este proprietară peste locuință și BMW, susține ministrul.

-Și ce meserie are iubita?

-Este antreprenor.

WDA de la ”Dunca Alexandru”

Dunca (stânga, la un drive-test) și universul din care doar motocicleta (centru jos) este pe numele lui: restul sunt apartamentul din blocul construit în 2013 (centru, sus), BMW X5-ul (dreapta, sus), ambele „ale iubitei”, și snowmobilul pe care nu-l recunoaște (aici, în fotografie cu iubita, îmbrăcată în negru)

În fața apartamentului din Constantin Dobrogeanu Gherea apar în fotografii două mașini, un Audi A8, condus de el, și un BMW X5, primul achiziționat, condus de iubită.

Audi A8 apare și în garajul MTS, căci ministrul nu se ferește.

Doar își protejează bolidul, pentru că la deplasările enervant de scurte pe ruta MTS – PSD – Parlament folosește Tuaregul de serviciu.

Ambele limuzine, A8 și X5, au numerele WDA.

Așa își explică el amicilor preferințele: ”Ne zice că W ar avea ministerele, iar DA înseamnă Dunca Alexandru, al doilea său prenume”.

Aceeași abreviere, WDA, apare pe motociclul Can-Am Spyder, singurul obiect trecut în declarația de avere.

Puternic și modern, motociclul i-a scos doar el din buzunar undeva la 12.000 de euro.

Numai această gânganie rutieră cool costă o avere pentru un om modest cu veniturile ministrului WDA, care oficial a câștigat, în total, 73.000 de euro în ultimii 6 ani!

Mașina Audi are aceleași inițiale pe plăcuța de înmatriculare, WDA

”Dunca lucrează prin paravane”

Împărăția secretă a lui Marius Dunca nu are granițe.

”Mereu prin paravane, așa lucrează”, spun cei care-l cunosc.

”Acum câțiva ani a cumpărat, prin intermediari, o barcă Bayliner 245, care bate spre 100.000 de euro”, povestește un martor ocular al tranzacției.

”O vreme a ținut barca în Deltă”, continuă omul.

Întrebat de ziar, Dunca neagă ferm povestea cu barca.

Cel mai elegant ministru

În bătrânul sediu al MTS din ”Vasile Conta”, Dunca uluiește prin eleganța lui.

”Cravatele sunt numai de firmă de top, pantofii, la comandă, e cel mai sofisticat ministru pe care l-am avut”, spune un angajat.

S-au dus vremurile în care Crin Antonescu muncea la legea rentelor viagere în cămăși albăstrui, descheiate la gât.

Sau cele în care Octavian Bellu își freca puloverul la coate, certându-se cu federațiile, pe un buget mereu insuficient.

Numai că eleganța nu produce neapărat reziliență umană.

Din MTS au plecat secretarul general și directorul juridic

Veniturile declarate de Dunca în declarațiile depuse între 2012-2017, care reprezintă veniturile pe anii 2011-2016: o mare parte din venit a obținut-o din activitate independentă, consultanță pentru fabrica de zahăr Bod, prin PFA, în 2016. Sumele sunt exprimate în lei.

Pe măsură ce Marius Alexandru Dunca e tot mai prosper, oamenii cu funcții de răspundere din juru-i părăsesc un mediu pe care nu-l mai înțeleg.

Au plecat secretarul general Mircea Popa, directorul de la juridic Lucian Pricină, dar și alții, care nu semnau.

Ce nu semnau?

În primul rând, documente prin care patrimoniul public al MTS este propus spre împuținare și transfer.

Povestea cu Hotelul ”Stadion”, oferit pe 49 de ani Federației de Judo, nu e deloc un caz izolat.

Ce spune ministrul Marius Dunca despre mașinile și proprietățile pe care le folosește și care nu apar în declarația de avere?

„Apartamentul și BMW-ul sunt ale prietenei, A8-ul l-am închiriat”

-Domnule ministru, în declarația de avere nu aveți, în afară de salarii, decât o motocicletă cumpărată în 2015.

-Exact.

-Dar Audi A8-ul pe care îl conduceți?

-Îl am în sistem leasing de la TESS Brașov. Să vă explic. Este un Audi de fabricație 2012, second-hand, care oricum stătea în showroom, așa că am vorbit cu ei să mi-o cedeze în schimbul unei chirii. Dau 700 de euro pe lună.

-Mai aveți, în Brașov, și un BMW X5.

-Fals. Nu e adevărat.

-Dar are același inițiale din numărul de înmatriculare cu Audi-ul și motocicleta! WDA.

-Credeți că sunt singurele mașini cu numere WDA din Brașov? Sunt mai multe (râde) Mașina este a iubitei mele. E de fabricație 2011.

-Deci e al cuplului dumneavoastră.

-Dar asta nu trebuie declarat, nu suntem căsătoriți. N-am luat niciodată, niciun ban de la nimeni, nici la ANPC, nici la MTS.

„Stau la iubită, înainte stăteam la mama”

– Penthouse-ul în care locuiți la Brașov?

– Am mai auzit expresia. Este un apartament obișnuit dintr-un bloc cu 7 apartamente. Este al prietenei mele.

– Aveați și un PFA pe acea adresă.

– E adevărat, dar eu sunt doar locatar. E apartamentul iubitei.

-Dar pe buletin apare și altă adresă, nu cea de la penthouse.

-Acolo stăteam înainte, este apartamentul de bloc al mamei mele. Stăteam la mama, acum stau la iubită. Pe buletin a rămas adresa mamei.

-E adevărat că aveți și o barcă, și un snowmobil?

–(râde și se închină) Da, am mai auzit, că am și casă de vacanță, și barcă, nu este nimic adevărat.

Dunca: „Așa știam și eu, am câștigat vreo 1.000 de euro pe lună în medie”

-Din declarația de venituri din ultimii 6 ani, rezultă că ați câștigat bani doar din salarii și din PFA. În total, 73.000 euro.

-Da, este adevărat.

-Rezultă vreo 900-1.000 de euro, în medie, pe lună.

Intervine în discuție șefa de cabinet a ministrului Dunca, Ionela Damian.

Damian cea care i-a fost întâi secretară la PSD Brașov, apoi la ANPC și acum îi e alături la MTS.

”Dar cum ați calculat asta?” întreabă Damian, vizibil iritată de suma mică din dreptul veniturilor declarate ale lui Dunca.

Oamenii o știu de frică în minister.

”Am luat veniturile de pe ultimii 6 ani și am împărțit la numărul de luni”.

”Și tot nu înțeleg, cum v-a ieșit atât?!”, insistă Ionela Damian.

Răspunde Dunca:

-Așa știam și eu, vreo 1.000 de euro pe lună.

”Iubita mea este antreprenor, ea mă ajută”

-Și ați rezistat cu 900-1.000 de euro pe lună, mai ales că plătiți acum și chirie la Audi?

-Am câștigat foarte mulți bani din acel PFA. 22.000 de lei pe lună.

-Nu prea mulți, în total. Dar ce făceați de acei bani?

-Consultanță pentru fabrica de zahăr din Bod. 22.000 de lei pe lună. Bani mulți.

-Scuze, revenim, Ați fost plătit pe PFA doar cinci luni în șase ani! În toți acești ani ați avut un venit cumulat de doar 73.000 de euro.

-V-am zis, mă ajută iubita, stau la ea.

– Ce meserie are iubita?

– Este antreprenor.

– Ce fel de antreprenor, ce firmă are?

La această întrebare ministrul n-a mai răspuns.

Iubita, antreprenorul fără profit

Imagine încărcată de Monica-Elena Niță pe o pagină de socializare

Pe iubită o cheamă Monica-Elena Niță, 36 de ani.

Are o singură firmă, Duna Mon SRL, probabil de la numele Dunca și prenumele ei, Monica.

Sereleul a fost fondat în 2013, cu câteva luni înainte să fie radiată firma care se ocupa tot de curățenie și era deținută de Dunca: Diamond Cleaning.

Duna Mon SRL derulează ”Activități specializate de curățenie a clădirilor, mijloacelor de transport, mașini și utilaje industriale”.

Conform termene.ro, cifra de afaceri nu a depășit, până în ultimul an declarat, 2016, 43.200 lei.

Adică încasează mai puțin de 10.000 euro/an. Cifra de afaceri, nu profit!

Profitul cumulat este inexistent.

În 2014 și 2015, firma a declarat pierderi în valoare de 3.800 lei și 7.000 lei, iar în 2016 a avut profit de 10.000 lei.

Istoric, până în 2017, firma Monicăi Niță e așadar pe zero.

Nu ea l-a susținut pe Marius Dunca, nu din firmă sunt banii de apartament sau de mașini.

Declarațiile de avere ale ministrului Dunca:

Citește și:



MTS nu plătește de aproape 4 luni medaliile de aur ale canotoarelor! După spitale și primării, lipsa de bani se întrevede și în sport

Ministrul sportului, Marius Dunca: ”Dansul sportiv are 6.500 de legitimați, la canotaj câți sunt?!”

Campioana mondială Gianina Beleagă, mesaj către ministrul Marius Dunca: ”Vedem tot!”

ANAF a prins Federația de judo cu un prejudiciu de 550.000 de euro, iar ministrul Dunca vrea să dea către judo, ”spre folosire gratuită pe 49 de ani”, un hotel din zona verde a Clujului!